**Як вучыць дзяцей паводзіць сябе пры гучанні Дзяржаўнага гімна**

|  |  |
| --- | --- |
|  | Гучыць урачыста, як водгукі славы,  Гімн нашай вячыстай цудоўнай Дзяржавы...  Гімн свету сцвярджае, што любім мы працу,  А шлях наш лунае да радасці, шчасця.  Пад гукамі Гімна я моўчкі клянуся  Сапраўдным быць сынам маёй Беларусі!  Міхасъ Пазнякоў |

Добры дзень, паважаныя бацькі. Сёння хочацца павясці з вамі размову пра тое, як вучыць дзяцей паводзіць сябе пры гучанні Дзяржаўнага гімна. Але давайце спачатку пазнаёмімся з гісторыяй гімна.

Дзяржаўны гімн — гэта самы хвалюючы кожнае сэрца сімвал краіны, узвышаная песня пра народ. Мелодыя простая, добра запамінаецца.

Яшчэ ў старажытныя часы людзі, ахопленыя агульным пачуццём радасці, — падчас вялікіх святаў, перамог над ворагам ці пры пазбаўленні ад якой-небудзь павальнай хваробы, засухі, паводкі і пажараў, заканчэння сонечнага зацьмення — спявалі агульную песню ці, можа быць, малітву.

Гэтую ж песню яны спявалі, калі выпраўляліся ў паход на ворага, і песня яднала іх агульнай надзеяй і верай у сілы народа.

Прататыпам сучаснага гімна быў гімн Беларускай ССР.

Паэт Уладзімір Іванавіч Карызна (1938), лірык і песеннік, лаўрэат Дзяржаўнай прэміі, атрымаў перамогу ў конкурсе: ягонаму тэксту гімна, у якім выкарыставаны фрагменты ранейшага тэксту гімна, напісанага Міхасём Мікалаевічам Клімковічам (1899—1954), журы аддало перавагу.

Словы гімна павінен ведаць кожны змалку.

У Палажэнні аб Дзяржаўным гімне Рэспублікі Беларусь гаворыцца, што гімн з’яўляецца сімвалам дзяржаўнага суверэнітэту і выконваецца ў аркестравым, харавым, аркестрава-харавым ці ў іншым вакальным ці інструментальным варыянце.

Дзяржаўны гімн выконваецца ў адпаведнасці з зацверджаным тэкстам і музыкальнай рэдакцыяй (нотамі) пры ўступленні Прэзідэнта Рэспублікі Беларусь на пасаду — пасля прынясення ім прысягі, пры адкрыцці і закрыцці сесій палат Нацыянальнага сходу Рэспублікі Беларусь, пры сустрэчах і праводзінах афіцыйных дэлегацый замежных краін, пры ўшанаванні нашых спартсменаў-пераможцаў, у тым ліку і за мяжой, пры правядзенні воінскіх рытуалаў, а таксама з нагоды разнастайных урачыстасцей, прысвечаных дзяржаўным святам.

I калі гучыць галоўная песня краіны, слухаць яе трэба стоячы, прычым мужчыны абавязаны зняць галаўны ўбор. У вакальна-харавым варыянце выконвання неабходна праслухаць гімн ад пачатку да канца: усе тры куплеты. У аркестровым выкананні дапускаецца праслухванне толькі часткі гімна – адзін куплет і прыпеў. Пасля праслухвання не трэба пляскаць у далоні. Можна спакойна прысесці.

Няхай лунаюць над намі нашы слаўныя сцягі! Няхай асвятляе наш шлях Дзяржаўны герб краіны! Няхай гучаць заклікальныя словы і ўрачыстая музыка нашага велічнага гімна!

Мы, беларусы – мірныя людзі,  
Сэрцам адданыя роднай зямлі,  
Шчыра сябруем, сілы гартуем  
Мы ў працавітай, вольнай сям’і.  
  
Слаўся, зямлі нашай светлае імя,  
Слаўся, народаў братэрскі саюз!  
Наша любімая маці-Радзіма,  
Вечна жыві і квітней, Беларусь!  
  
Разам з братамі мужна вякамі  
Мы баранілі родны парог,  
У бітвах за волю, бітвах за долю  
Свой здабывалі сцяг перамог!  
  
Слаўся, зямлі нашай светлае імя,  
Слаўся, народаў братэрскі саюз!  
Наша любімая маці-Радзіма,  
Вечна жыві і квітней, Беларусь!  
  
Дружба народаў – сіла народаў –  
Наш запаветны, сонечны шлях.  
Горда ж узвіся ў ясныя высі,  
Сцяг пераможны – радасці сцяг!  
  
Слаўся, зямлі нашай светлае імя,  
Слаўся, народаў братэрскі саюз!  
Наша любімая маці-Радзіма,  
Вечна жыві і квітней, Беларусь!